b"\n_START_ARTICLE_\nRagazzi di Via Panisperna\n_START_PARAGRAPH_\nRagazzi di Via Panisperna (suom. Via Panispernan pojat) oli Enrico Fermin johtama tutkimusryhm\xc3\xa4. Vuonna 1934 ryhm\xc3\xa4 l\xc3\xb6ysi hitaan neutronin, mik\xc3\xa4 mahdollisti ydinreaktorin ja my\xc3\xb6hemmin my\xc3\xb6s ydinpommin rakentamisen. Ryhm\xc3\xa4n nimi tulee Via Panisperna -kadulla sijainneen La Sapienza -yliopiston fysiikan laitoksen osoitteesta. Katu on nimetty l\xc3\xa4heisen luostarin mukaan._NEWLINE_Fermin lis\xc3\xa4ksi ryhm\xc3\xa4ss\xc3\xa4 ty\xc3\xb6skenteliv\xc3\xa4t: Edoardo Amaldi, Oscar D'Agostino, Ettore Majorana, Bruno Pontecorvo, Franco Rasetti ja Emilio Segr\xc3\xa8. Kaikki muut paitsi D'Agostino, olivat fyysikoita. D'Agostino oli kemisti._NEWLINE_Ryhm\xc3\xa4 kasvoi italialaisen poliitikon ja laitoksen johtajan Oscar Mario Corbinon johdossa. Corbino huomasi Fermin kyvyt ja nimitti h\xc3\xa4net vuonna 1926 Italian ensimm\xc3\xa4iseksi teoreettisen fysiikan professoriksi. Vuodesta 1929 Fermi ja Corbino omistautuivat laitoksen toiminnan nykyaikaistamiseen._NEWLINE_Tutkimuslaboratorion ensimm\xc3\xa4iset kokeet liittyiv\xc3\xa4t atomi- ja molekyylispektroskopiaan. My\xc3\xb6hemmin tutkimus keskittyi kokeelliseen atomiydintutkimukseen. Kokeissa muun muassa pommitettiin erilaisia materiaaleja berylliumista alfa-s\xc3\xa4teill\xc3\xa4 irrotetuilla neutroneilla. Alfa-s\xc3\xa4teiden l\xc3\xa4hteen\xc3\xa4 k\xc3\xa4ytettiin radonia, joka on hyvin radioaktiivinen kaasu. Fermin ja Majoranan ty\xc3\xb6 mahdollisti atomin ytimen rakenteen ymm\xc3\xa4rt\xc3\xa4misen ja siihen liittyv\xc3\xa4t voimat. Vuosina 1933 ja 1934 he julkaisivat Beetahajoamisen kuvaavan teorian._NEWLINE_Vuonna 1938, toisen maailmansodan uhatessa ryhm\xc3\xa4 hajosi ja useimmat sen j\xc3\xa4senist\xc3\xa4 poistuivat Italiasta. Vain Edoardo Amaldi j\xc3\xa4i Italiaan ja teki sodan j\xc3\xa4lkeen merkitt\xc3\xa4v\xc3\xa4n ty\xc3\xb6n italialaisen fysiikan tutkimuksen uudelleenluomiseksi. H\xc3\xa4n oli my\xc3\xb6s mukana perustamassa Euroopan hiukkasfysiikan tutkimuskeskusta CERNi\xc3\xa4._NEWLINE_Ryhm\xc3\xa4st\xc3\xa4 on tehty elokuva I ragazzi di via Panisperna. Sen ohjasi Gianni Amelio vuonna 1989."